Kommissionens beslutning

af 13. november 2002

om Italiens foranstaltninger til fordel for Pertusola Sud

(meddelt under nummer K(2002) 4360)

(Kun den italienske udgave er autentisk)

(EØS-relevant tekst)

(2003/731/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret interesserede parter til at fremsætte deres bemærkninger i overensstemmelse med disse artikler(1), under hensyntagen til disse bemærkninger, og

ud fra følgende betragtninger:

I. SAGSFORLØB

(1) Ved brev af 18. september 2000 sendte Italien Kommissionen et udkast til aftale om salget af Pertusola Sud SpA, der er under afvikling, til Zincocalabra SpA, en privat koncern, der henhører under Cogefin SpA. Der henvises til artikel 3, stk. 1, litra a), i Kommissionens beslutning 98/212/EF af 16. april 1997 om Italiens støtte til Enirisorse SpA(2), eftersom aftalen indeholder en bestemmelse med opsættende virkning om, at aftalens gyldighed afhænger af, om Kommissionen tillader den.

(2) Ved brev af 13. februar 2001 underrettede Kommissionen Italien om sin beslutning om at indlede proceduren efter EF-traktatens artikel 88, stk. 2.

(3) Kommissionens beslutning om at indlede proceduren blev offentliggjort i De Europæiske Fællesskabers Tidende(3). Kommissionen opfordrede interesserede parter til at fremsætte deres bemærkninger.

(4) Kommissionen har modtaget bemærkninger fra Det Forenede Kongerige og fra Union Minière, Metaleurop og Nuova Solmine. Bemærkningerne er videresendt til Italien med anmodning om eventuelle kommentarer. Disse blev modtaget ved brev af 22. oktober 2001.

II. BESKRIVELSE

(5) Ved beslutning 98/212/EF tillod Kommissionen, at Italien ydede en støtte på 1819 mia. ITL til fordel for Enirisorse SpA med henblik på omstrukturering af nogle af de virksomheder, koncernen kontrollerer, herunder Pertusola Sud SpA. Støtten til Pertusola Sud SpA androg 280 mio. ITL for tidsrummet 1992-1996. På grundlag af nævnte beslutnings artikel 2 var Italien forpligtet til at opfylde de i omstruktureringsplanen omhandlede forpligtelser, dvs. privatisere de selskaber og produktionssteder, der endnu hørte under Enirisorse SpA, senest den 31. december 1998. Det ene af de pågældende to selskaber var Pertusola Sud.

(6) På grundlag af beslutning 98/212/EF skulle Pertusola Sud have været lukket og nedlagt i 1997 eller have været afstået til en interesseret køber. Under alle omstændigheder kunne selskabet ikke længere fremstille zink. Kommissionen havde desuden anlagt den betragtning, at den nedskæring på 45 % af Enirisorse SpA's zinkproduktionskapacitet, som udgjordes af Pertusola Suds lukning, var en tilfredsstillende modydelse for støtten til den pågældende virksomhed. Kommissionen havde derfor konkluderet, at støtten ikke påvirkede konkurrencen på en måde, der strider mod den fælles interesse.

(7) Den 24. juli 1997 udbød Enirisorse Pertusola Sud til salg. Den 31. marts 1998 indledtes afviklingen af Pertusola Sud, og produktionen ophørte i februar 1999. Pertusola Sud havde en kapital på 22 mia. ITL, som Enirisorse var indehaver af for 100 %'s vedkommende.

(8) I august 2000 gik Enirisorse SpA med til at afstå hele aktiekapitalen i Pertusola Sud SpA til Zincocalabra SpA.

(9) Zincocalabra SpA er et nyt selskab, der ejes af en privat koncern, som henhører under den italienske koncern Cogefin SpA, hvis selskaber hovedsagelig arbejder i zinksektoren. Zincocalabra SpA agter at øge Pertusola SpA's zinkproduktion til 185000 t om året og gennemføre et investeringsprogram på i alt 500 mia ITL, hvortil det regnede med at bidrage med 250 mia. ITL. De tilbageværende 50 % skulle komme fra en offentlig finansiering i form af regionalstøtte, der skulle anmeldes til Kommissionen i henhold til de multisektorale bestemmelser. Aftalen indeholdt også en anden bestemmelse om Enirisorse SpA's betaling af udgifterne til udbedring af tidligere miljøskader på op til 180 mio. ITL, en betaling, som Enirisorse tidligere havde indvilget i.

(10) De italienske myndigheder har endvidere underrettet Kommissionen om, at Pertusola Sud har været under afvikling siden den 31. marts 1998, og at Enirisorse siden da ikke har overført ny kapital til fordel for Pertusola Sud, om end det fortsat har dækket virksomhedens finansielle behov, således at det kan afvikles som et solvent selskab.

(11) På baggrund heraf og af følgende årsager har Kommissionen indledt proceduren:

- den på baggrund af beslutningen fra 1997 godkendte støtte til fordel for Pertusola Sud kan være ydet uberettiget

- Enirisorses betalinger af Pertusola Suds finansielle forpligtelser med henblik på opretholdelse af selskabets solvens, selv om det er under afvikling, kan meget vel defineres som statsstøtte og eventuelt være uforenelig med fællesmarkedet

- Enirisorses betalinger af miljøudgifter, der påhviler Pertusola Sud, kan meget vel defineres som statsstøtte og eventuelt være uforenelige med fællesmarkedet.

III. BEMÆRKNINGER FRA INTERESSEREDE PARTER

(12) Såvel Det Forenede Kongerige som Union Minière, Metaleurop og Nuova Solmine har fremsendt bemærkninger til støtte for Kommissionens foreløbige vurdering.

IV. BEMÆRKNINGER FRA ITALIEN

(13) Ved brev af 28. marts 2001 underrettede Italien Kommissionen om, at den med Zincocalabra indgåede aftale var blevet ophævet.

(14) Ved brev af 5. april 2001 og 22. oktober 2001 gav Italien udtryk for, at det var uenigt i Kommissionens foreløbige vurdering samt i bemærkningerne fra interesserede parter.

(15) Ved brev af 1. august 2002 underrettede Italien Kommissionen om, at:

- der den 14. december 2001 var indgået en aftale om nedlæggelse af Pertusolas anlæg. Nedlæggelsen skulle være afsluttet senest 16 måneder efter den i aftalen fastsatte dato for arbejdets begyndelse

- Pertusola den 31. december 2001 havde 24 ansatte, der var beskæftiget med afviklingstransaktionerne (nedlæggelse, sikkerhed og forvaltning), hvoraf 9 vil forlade virksomheden i 2002

- Pertusola den 1. februar 2002 var blevet fusioneret med Singea SpA (nuværende benævnelse for Enirisorse), der er under afvikling.

V. KONKLUSION

(16) Kommissionen konkluderer, at nedlæggelsen af anlæggene, hvilket var en betingelse i henhold til beslutningen fra 1997, vil blive gennemført om end med forsinkelse.

(17) Kommissionen konkluderer endvidere, at som følge af lukningen af virksomheden og den deraf følgende nedlæggelse af anlæggene er alle mulige konkurrenceforvridninger som følge af de foranstaltninger, Italien ulovligt angiveligt har gennemført - i strid med EF-traktatens artikel 88, stk. 3 - til fordel for Pertusola Sud SpA, der er under afvikling, fjernet.

Kommissionen finder derfor, at den formelle undersøgelsesprocedure, der var indledt efter EF-traktatens artikel 88, stk. 2, over for den pågældende foranstaltning, ikke længere tjener noget formål, idet Italien dog i henhold til artikel 3 i beslutning 98/212/EF stadig er forpligtet til at forelægge Kommissionen halvårlige rapporter mellem 1. oktober og 1. april hvert år, indtil nedlæggelsen af Pertusola Suds anlæg er tilendebragt -

VEDTAGET FØLGENDE BESLUTNING:

Artikel 1

Den formelle undersøgelsesprocedure efter traktatens artikel 88, stk. 2, der blev indledt den 13. februar 2001 over for Italiens foranstaltninger til fordel for Pertusola Sud (statsstøttesag C 8/2001), er afsluttet.

Artikel 2

Italien forelægger Kommissionen de i artikel 3 i beslutning 98/212/EF omhandlede halvårlige rapporter, indtil nedlæggelsen af Pertusola Sud SpA's anlæg er tilendebragt.

Artikel 3

Denne beslutning er rettet til Den Italienske Republik.

Udfærdiget i Bruxelles, den 13. november 2002.

På Kommissionens vegne

Mario Monti

Medlem af Kommissionen

(1) EFT C 149 af 19.5.2001, s. 13.

(2) EFT L 80 af 18.3.1998, s. 32.

(3) Se fodnote 1.